input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 29ης Μαΐου 2013
  για την τροποποίηση της απόφασης 2006/473/ΕΚ όσον αφορά την αναγνώριση ορισμένων τρίτων χωρών και ορισμένων περιοχών τρίτων χωρών ως απαλλαγμένων από Xanthomonas campestris (όλα τα παθογόνα στελέχη για τα εσπεριδοειδή), Cercospora angolensis Carv. et Mendes και Guignardia citricarpa Kiely (όλα τα παθογόνα στελέχη για τα εσπεριδοειδή)
  [κοινοποιηθείσα υπό τον αριθμό C(2013) 3057]
  (2013/253/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως τα σημεία 16.2, 16.3 και 16.4 του τμήματος I του μέρους Α του παραρτήματος IV,
  Εκτιμώντας τα ακόλουθα:
  (1)
  Με την απόφαση 2006/473/ΕΚ της Επιτροπής, της 5ης Ιουλίου 2006, για την αναγνώριση ορισμένων τρίτων χωρών και ορισμένων περιοχών τρίτων χωρών ως απαλλαγμένων από Xanthomonas campestris (όλα τα παθογόνα στελέχη για τα εσπεριδοειδή), Cercospora angolensis Carv. et Mendes και Guignardia citricarpa Kiely (όλα τα παθογόνα στελέχη για τα εσπεριδοειδή) (2), ορισμένες τρίτες χώρες και ορισμένες περιοχές τρίτων χωρών αναγνωρίζονται ως απαλλαγμένες από τους εν λόγω επιβλαβείς οργανισμούς.
  (2)
  Η απόφαση 2006/473/ΕΚ αναγνωρίζει το Μπανγκλαντές ως απαλλαγμένο από Cercospora angolensis Carv. et Mendes και Guignardia citricarpa Kiely (όλα τα παθογόνα στελέχη για τα εσπεριδοειδή). Με βάση τον έλεγχο που πραγματοποιήθηκε στο Μπανγκλαντές από το Γραφείο Τροφίμων και Κτηνιατρικών Θεμάτων τον Ιούνιο του 2010 και τον Φεβρουάριο του 2013, διαπιστώθηκε ότι το Μπανγκλαντές δεν θα πρέπει πλέον να αναγνωρίζεται ως απαλλαγμένο από αυτούς τους επιβλαβείς οργανισμούς.
  (3)
  Η απόφαση 2006/473/ΕΚ αναγνωρίζει ορισμένες πολιτείες της Βραζιλίας ως απαλλαγμένες από Xanthomonas campestris (όλα τα παθογόνα στελέχη για τα εσπεριδοειδή) και ορισμένες πολιτείες της Βραζιλίας ως απαλλαγμένες από Guignardia citricarpa Kiely (όλα τα παθογόνα στελέχη για τα εσπεριδοειδή). Ωστόσο, με βάση τις πληροφορίες που υποβλήθηκαν από τη Βραζιλία και τον έλεγχο που πραγματοποιήθηκε στη Βραζιλία από το Γραφείο Τροφίμων και Κτηνιατρικών Θεμάτων τον Νοέμβριο του 2011, οι πολιτείες Maranhão, Mato Grosso και Roraima και οι πολιτείες Amazonas, Bahia, Espírito Santo, Mato Grosso, Mato Grosso do Sul, Minas Gerais, Paraná και Santa Catarina δεν θα πρέπει πλέον να αναγνωρίζονται ως απαλλαγμένες από αυτούς τους επιβλαβείς οργανισμούς αντίστοιχα.
  (4)
  Η απόφαση 2006/473/ΕΚ αναγνωρίζει τη Γκάνα ως απαλλαγμένη από Cercospora angolensis Carv. et Mendes και Guignardia citricarpa Kiely (όλα τα παθογόνα στελέχη για τα εσπεριδοειδή). Με βάση τον έλεγχο που πραγματοποιήθηκε στη Γκάνα από το Γραφείο Τροφίμων και Κτηνιατρικών Θεμάτων τον Απρίλιο-Μάιο του 2012, διαπιστώθηκε ότι η Γκάνα δεν θα πρέπει πλέον να αναγνωρίζεται ως απαλλαγμένη από αυτούς τους επιβλαβείς οργανισμούς.
  (5)
  Η απόφαση 2006/473/ΕΚ αναγνωρίζει τις Ηνωμένες Πολιτείες ως απαλλαγμένες από Guignardia citricarpa Kiely (όλα τα παθογόνα στελέχη για τα εσπεριδοειδή). Ωστόσο, με βάση τις πληροφορίες που υποβλήθηκαν από τις Ηνωμένες Πολιτείες, οι επαρχίες Collier, Hendry και Polk στην Πολιτεία της Φλόριδας δεν θα πρέπει πλέον να αναγνωρίζονται ως απαλλαγμένες από τον εν λόγω επιβλαβή οργανισμό.
  (6)
  Η απόφαση 2006/473/ΕΚ αναγνωρίζει επίσης το Σουδάν ως τρίτη χώρα απαλλαγμένη από Xanthomonas campestris παθογόνο για τα εσπεριδοειδή. Το 2011 το Νότιο Σουδάν κατέστη ανεξάρτητο εθνικό κράτος. Συνεπώς, το Νότιο Σουδάν θα πρέπει να συμπεριληφθεί στην εν λόγω απόφαση ως τρίτη χώρα απαλλαγμένη από Xanthomonas campestris παθογόνο για τα εσπεριδοειδή.
  (7)
  Επομένως, η απόφαση 2006/473/ΕΚ θα πρέπει να τροποποιηθεί αναλόγως.
  (8)
  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Η απόφαση 2006/473/ΕΚ τροποποιείται ως εξής:
  1)
  Το άρθρο 1 τροποποιείται ως εξής:
  α)
  Στην παράγραφο 1, το στοιχείο β) αντικαθίσταται από το ακόλουθο κείμενο:
  «β)
  Αφρική: η Νότια Αφρική, η Γκάμπια, η Γκάνα, η Γουινέα, η Κένυα, το Σουδάν, το Νότιο Σουδάν, η Σουαζιλάνδη και η Ζιμπάμπουε·».
  β)
  Στην παράγραφο 2, το στοιχείο β) αντικαθίσταται από το ακόλουθο κείμενο:
  «β)
  η Βραζιλία εκτός από τις πολιτείες Maranhão, Mato Grosso, Mato Grosso do Sul, Minas Gerais, Paraná, Rio Grande do Sul, Roraima, Santa Catarina και São Paulo·».
  2)
  Στο άρθρο 2, τα στοιχεία α) και β) αντικαθίστανται από τα ακόλουθα:
  «α)
  όλες οι τρίτες χώρες παραγωγής εσπεριδοειδών στη Βόρεια, Κεντρική και Νότια Αμερική, στην Καραϊβική, στην Ασία με εξαίρεση το Μπανγκλαντές και την Υεμένη, στην Ευρώπη και στην Ωκεανία·
  β)
  όλες οι τρίτες χώρες παραγωγής εσπεριδοειδών στην Αφρική, με εξαίρεση την Ανγκόλα, το Καμερούν, την Κεντροαφρικανική Δημοκρατία, τη Δημοκρατία του Κονγκό, την Γκαμπόν, την Γκάνα, τη Γουινέα, την Κένυα, τη Μοζαμβίκη, τη Νιγηρία, την Ουγκάντα, τη Ζάμπια και τη Ζιμπάμπουε.».
  3)
  Το άρθρο 3 τροποποιείται ως εξής:
  α)
  Στην παράγραφο 1, τα στοιχεία α), β) και γ) αντικαθίστανται από τα ακόλουθα:
  «α)
  όλες οι τρίτες χώρες παραγωγής εσπεριδοειδών στη Βόρεια, Κεντρική και Νότια Αμερική, με εξαίρεση την Αργεντινή, τη Βραζιλία και τις Ηνωμένες Πολιτείες, στην Καραϊβική και στην Ευρώπη·
  β)
  όλες οι τρίτες χώρες παραγωγής εσπεριδοειδών στην Ασία, με εξαίρεση το Μπανγκλαντές, το Μπουτάν, την Κίνα, την Ινδονησία, τις Φιλιππίνες και την Ταϊβάν·
  γ)
  όλες οι τρίτες χώρες παραγωγής εσπεριδοειδών στην Αφρική, με εξαίρεση τη Νότια Αφρική, τη Γκάνα, την Κένυα, τη Μοζαμβίκη, τη Σουαζιλάνδη, τη Ζάμπια και τη Ζιμπάμπουε·».
  β)
  Στην παράγραφο 2, το στοιχείο δ) αντικαθίσταται από το ακόλουθο κείμενο:
  «δ)
  Βραζιλία: όλες οι περιοχές, με εξαίρεση τις πολιτείες Amazonas, Bahia, Espírito Santo, Mato Grosso, Mato Grosso do Sul, Minas Gerais, Paraná, Rio de Janeiro, Rio Grande do Sul, Santa Catarina και São Paulo.».
  γ)
  Στην παράγραφο 2, προστίθεται το ακόλουθο στοιχείο ε):
  «ε)
  τις Ηνωμένες Πολιτείες της Αμερικής: όλες οι περιοχές, με εξαίρεση τις επαρχίες Collier, Hendry και Polk στην Πολιτεία της Φλόριδας.».
  Άρθρο 2
  Η παρούσα απόφαση απευθύνεται στα κράτη μέλη.
  Βρυξέλλες, 29 Μαΐου 2013.